Drie sterf in Fochville-aanvalDrie mense is dood en talle gewond toe ‘n groep mans inwoners oënskynlik willekeurig in Fochville, Merafong, aangeval het. Lt.kol. Lungelo Dlamini sê die aanval het Saterdag omstreeks 19:00 plaasgevind. “Na bewering het die groep mans na verskeie dele van die informele nedersetting beweeg en inwoners aangeval. In een gedeelte is vyf huise aan die brand gesteek en een persoon doodgeskiet. Die groep het toe na ‘n ander gedeelte beweeg waar hulle mense in ‘n shebeen aangeval het,” het Dlamini gesê. Volgens Dlamini het die mans skote gevuur en twee mense is in die shebeen dood. Ten minste ses ander is met ernstige beserings na ‘n nabygeleë hospitaal geneem. Die polisie probeer tans die slagoffers identifiseer. “Die polisie het ooggetuies ondervra om sodoende die slagoffers te identifiseer en die motief vir die aanval vas te stel,” het hy gesê. Die motief vir die aanval is nog onbekend.